Document ID: 32009R0146

ΚΑΝΟΝΙΣΜΌΣ (ΕΚ) αριθ. 146/2009 ΤΗΣ ΕΠΙΤΡΟΠΉΣ
της 20ής Φεβρουαρίου 2009
για τροποποίηση του παραρτήματος II του κανονισμού (ΕΚ) αριθ. 2076/2005 όσον αφορά τις εισαγωγές προϊόντων αλιείας από το Καμερούν
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16,
Εκτιμώντας τα ακόλουθα:
(1)
Το άρθρο 11 παράγραφος 1 του κανονισμού (ΕΚ) αριθ. 854/2004 ορίζει ότι τα προϊόντα ζωικής προέλευσης πρέπει να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο, ο οποίος καταρτίζεται σύμφωνα με τον εν λόγω κανονισμό.
(2)
Ο κανονισμός (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (3), ορίζει ότι, κατά παρέκκλιση του άρθρου 11 παράγραφος 1 του κανονισμού (ΕΚ) αριθ. 854/2004, τα κράτη μέλη μπορούν, υπό ορισμένους όρους, να εγκρίνουν εισαγωγές προϊόντων αλιείας από τις τρίτες χώρες που απαριθμούνται στο παράρτημα ΙΙ του εν λόγω κανονισμού.
(3)
Οι τρίτες χώρες στις οποίες δεν έχει ακόμη διενεργηθεί κοινοτική επιθεώρηση για να ελεγχθούν οι υγειονομικοί τους όροι και να εξακριβωθεί εάν οι έλεγχοι που εφαρμόζονται από τις αρμόδιες αρχές τους είναι ισοδύναμοι με τις απαιτήσεις που ισχύουν στο πλαίσιο της κοινοτικής νομοθεσίας περιλαμβάνονται στο παράρτημα ΙΙ του κανονισμού (ΕΚ) αριθ. 2076/2005. Προς το παρόν, το Καμερούν περιλαμβάνεται στο παράρτημα ΙΙ του κανονισμού (ΕΚ) αριθ. 2076/2005.
(4)
Από την κοινοτική επιθεώρηση που διενεργήθηκε στο Καμερούν το 2003 διαπιστώθηκαν σοβαρές ελλείψεις όσον αφορά την υγιεινή κατά το χειρισμό προϊόντων αλιείας και την ικανότητα των αρμόδιων αρχών αυτής της τρίτης χώρας να διενεργούν αξιόπιστους ελέγχους στα προϊόντα αλιείας. Συνεπώς, το Καμερούν δεν είναι σε θέση να παρέχει εγγυήσεις ότι οι όροι υγιεινής για τα προϊόντα αλιείας είναι, τουλάχιστον, ισοδύναμοι με αυτούς που ισχύουν για την παραγωγή και την κυκλοφορία προϊόντων αλιείας στην κοινοτική αγορά. Μετά την επιθεώρηση, το Καμερούν ανέστειλε τις εξαγωγές προϊόντων αλιείας στην Ευρωπαϊκή Ένωση.
(5)
Από το 2004, η αρμόδια αρχή του Καμερούν δεν έχει ενημερώσει την Κοινότητα σχετικά με την πρόοδο όσον αφορά την εφαρμογή διορθωτικών μέτρων για την αποκατάσταση των ελλείψεων που καταγράφηκαν το 2003. Το 2008, το Καμερούν απέρριψε την πρόταση επιτόπιας επιθεώρησης από την Επιτροπή προβάλλοντας το επιχείρημα ότι καμία αλιευτική επιχείρηση ή αλιευτικό σκάφος δεν προβλέπει την εξαγωγή προϊόντων αλιείας στην Ευρωπαϊκή Ένωση σε βραχυπρόθεσμη βάση.
(6)
Επομένως, δεν πρέπει να επιτρέπεται πλέον η εισαγωγή στην Κοινότητα προϊόντων αλιείας από το Καμερούν.
(7)
Κατά συνέπεια, ο κανονισμός (ΕΚ) αριθ. 2076/2005 πρέπει να τροποποιηθεί ανάλογα.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΚ) αριθ. 2076/2005 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 2009.

Labels: 5
0
3
6
18